Ռայան Սեսենյոն

**Ռայան Սեսենյոն** (, ), անգլիացի պրոֆեսիոնալ ֆուտբոլիստ։ Ներկայումս հանդես է գալիս Տոտենհեմ Հոտսպուրի կազմում։ Խաղում է ձախ պաշտպանի կամ ձախ վինգերի դիրքում։

## Ակումբային կարիերա
### Ֆուլհեմ
Սեսենյոնը Ֆուլհեմի ակադեմիայի սան է։ Իր պրոֆեսիոնալ դեբյուտը նշեց 2016 թվականի օգոստոսի 9-ին՝ Անգլիայի լիգայի գավաթի Լեյտոն Օրիենտի դեմ խաղում՝ 16 տարեկան և 81 օրական հասակում։ Իր առաջին հանդիպումը Չեմպիոնշիպում անցկացրեց օգոստոսի 16-ին՝ Լիդս Յունայթեդի դեմ խաղում։ Իր առաջին գոլը պրոֆեսիոնալ կարիերայում խփեց օգոստոսի 20-ին՝ Կարդիֆ Սիթիի դեմ խաղում՝ դառնալով 2000-ական թվականներին ծնված առաջին ֆուտբոլիստը, ով գոլի հեղինակ է դարձել անգլիական առաջնություններում ակումբի առաջին թիմի կազմում խաղալիս, ինչպես նաև՝ դառնալով պատմության ամենաերիտասարդ ֆուտբոլիստը, ով գոլ է խփել Չեմպիոնշիպի խաղում։ Սեսենյոնը գոլի հեղինակ դարձավ 2017 թվականի հունվարի 8-ին՝ Անգլիայի գավաթի իր առաջին՝ Կարդիֆ Սիթիի դեմ խաղում՝ հաղթանակ պարգևելով Ֆուլհեմին։ Անգլիայի գավաթի հաջորդ՝ Հալ Սիթիի դեմ խաղում նա դարձավ գոլի և գոլային փոխանցման հեղինակ։ Մարտի 11-ին Սեսենյոնը դուբլ ձևակերպեց Նյուքասլի դեմ խաղում, ինչից հետո Նյուքասլի նախկին ֆուտբոլիստ Ալան Շիրերը նրա ելույթը «փայլուն» անվանեց։ Իր առաջին մրցաշրջանում անգլիացին անցկացրեց 30 հանդիպում բոլոր մրցաշարերում՝ դառնալով 7 գոլի հեղինակ և դառնալով ամենաերիտասարդ ֆուտբոլիստը, ով ընդգրկվել է Չեմպիոնշիպի տարվա խորհրդանշական հավաքականում։ Թեև Էվերտոնի, Լիվերպուլի, Մանչեսթեր Յունայթեդի, Բավարիայի և ՌԲ Լայպցիգի կողմից հետաքրքրությանը, Սեսենյոնը կնքեց իր առաջին պրոֆեսիոնալ պայմանագիրը Ֆուլհեմի հետ՝ նախատեսված մինչև 2020 թվականը։

2017 թվականի հուլիսի 28-ին Ֆուլհեմը հայտարարեց, որ Սեսենյոնը կկրի 3 համարի մարզաշապիկը՝ նախկին 30-ի փոխարեն։ Իր առաջին գոլը 2017-18 մրցաշրջանում խփեց սեպտեմբերի 9-ին՝ Կարդիֆ Սիթիի դեմ խաղում։ Նոյեմբերի 21-ին նա հետ-տրիկ ձևակերպեց Շեֆիլդ Յունայթեդի դեմ խաղում՝ դառնալով առաջին 17 տարեկան ֆուտբոլիստը, ով գոլի հեղինակ է դարձել Անգլիայի բարձրագույն 4 դիվիզիոններում՝ Դելե Ալիից հետո, ով նման հաջողության հասել էր 2014 թվականին։ 2018 թվականի հունվարին Սեսենյոնը դարձավ 6 գոլի հեղինակ՝ հունվարի 2-ին, 20-ին և 27-ին դուբլներ ձևակերպելով համապատասխանաբար Իպսվիչ Թաունի, Բուրտոն Ալբիոնի և Բարնսլիի դեմ խաղերում։ Սրա համար նա ճանաչվեց PFA-ի և Չեմպիոնշիպի ամսվա լավագույն ֆուտբոլիստ։ Փետրվարի 9-ին ճանաչվեց աշխարհի 10-րդ ամենախոստումնալից մինչև 20 տարեկան ֆուտբոլիստը CIES-ի կողմից՝ ցանկում հայտնվելով Ջանլուիջի Դոնարումայի և Կիլիան Մբապպեի կողքին։

2018 թվականի ապրիլին անգլիացին դարձավ առաջին Չեմպիոնշիպի ֆուտբոլիստը, ով առաջադրվել է ՊՖԱ-ի լավագույն երիտասարդ ֆուտբոլիստի մրցանակաբաշխությանը։ Ապրիլի 15-ին Սեսենյոնը հաղթեց նախադեպը չունեցող 5 մրցանակ՝ ճանաչվելով Չեմպիոնշիպի լավագույն ֆուտբոլիստ, Չեմպիոնշիպի լավագույն երիտասարդ ֆուտբոլիստ, Չեմպիոնշիպի տարվա բացահայտում, ինչպես նաև ընդգրկվելով Չեմպիոնշիպի և EFL-ի ակումների խորհրդանշական հավաքականներում։ 2017-18 մրցաշրջանում Սեսենյոնը անցկացրեց 52 հանդիպում՝ դառնալով 16 գոլի և 8 գոլային փոխանցման հեղինակ։ Նա օգնեց Ֆուլհեմին զբաղեցնել 3-րդ տեղը առաջնությունում և հաղթել Չեմպիոնշիպի փլեյ-օֆֆի խաղերը՝ գոլի և գոլային փոխանցման հեղինակ դառնալով կիսաեզրափակչի Դերբի Կաունտիի դեմ երկրորդ խաղում։ Այս մրցաշրջանից հետո Սեսենյոնի տրանսֆերով սկսեցին հետաքրքրվել Պրեմիեր Լիգայի խոշոր ակումբները՝ Տոտենհեմը, Լիվերպուլը, Մանչեսթեր Յունայթեդը, Մանչեսթեր Սիթին, ինչպես նաև՝ Պարի Սեն-Ժերմենը և Ռեալ Մադրիդը։

Առաջին հանդիպումը Պրեմիեր Լիգայում Սեսենյոնը անցկացրեց 2018 թվականի օգոստոսի 11-ին՝ թիմի մեկնարկային կազմում խաղադաշտ դուրս գալով Քրիսթալ Փելասի դեմ խաղում։ Անգլիայի բարձրագույն առաջնությունում իր առաջին գոլը խփեց հոկտեմբերի 20-ին՝ Կարդիֆ Սիթիի դեմ խաղում՝ դառնալով 2000-ական թվականներին ծնված առաջին ֆուտբոլիստը, ով գոլի հեղինակ է դարձել Պրեմիեր Լիգայում։ Նոյեմբերի 24-ին Սեսենյոնը 2 գոլային փոխանցում տվեց Սաութհեմպտոնի դեմ խաղում՝ օգնելով իր թիմին հաղթել 3-2 հաշվով։ Դեկտեմբերի 26-ին անգլիացին գոլ խփեց Վուլվերհեմպտոն Ուոնդերերսի դեմ խաղում, իսկ հանդիպումն ավարտվեց 1-1 հաշվով։ 2018-19 մրցաշրջանում Ֆուլհեմը դուրս մնաց Պրեմիեր Լիգայից՝ զբաղեցնելով 19-րդ հորիզոնականը առաջնությունում և վերադառնալով Չեմպիոնշիպ։ Ակումբի կազմում Սեսենյոնը անցկացրեց 120 հանդիպում՝ դառնալով 25 գոլի և 18 գոլային փոխանցման հեղինակ։

### Տոտենհեմ Հոտսպուր
2019 թվականի օգոստոսի 8-ին Սեսենյոնը 6 տարվա պայմանագիր կնքեց Տոտենհեմ Հոտսպուրի հետ։ Ակումբը նրա համար վճարեց 25 միլիոն ֆունտ ստերլինգ։

## Միջազգային կարիերա
Սեսենյոնը ներկայացրել է Անգլիան բոլոր տարիքային երիտասարդական հավաքականներում։ Անգլիայի Մ17 հավաքականի կազմում նա մասնակցեց 2016 թվականի Եվրոպայի առաջնության բոլոր 4 հանդիպումներին, սակայն Անգլիան դուրս մնաց քառորդ եզրափակչից։ 2017 թվականին նա Մ19 հավաքականի կազմում մասնակցեց Եվրոպայի առաջնությանը՝ այստեղ դառնալով 3 գոլի հեղինակ և օգնելով Անգլիային պատմության մեջ առաջին անգամ հաղթել այս մրցաշարը։ Սեսենյոնը ընդգրկվեց առաջնության խորհրդանշական հավաքականում, ինչպես նաև դարձավ առաջնության միացյալ լավագույն ռմբարկուն։ 2019 թվականին նա մասնակցեց Եվրոպայի Մ21 առաջնությանը՝ անցկացնելով 2 հանդիպում, իսկ Անգլիան դուրս մնաց խմբային փուլից։

## Կարիերայի վիճակագրություն
### Ակումբային վիճակագրություն
*2019 թվականի օգոստոսի 30-ի դրությամբ*

## Նվաճումներ
### Ակումբային
**Ֆուլհեմ**

* Չեմպիոնշիպի փլեյ օֆֆ. 2017–18

### Միջազգային
**Անգլիա Մ19**

* ՈՒԵՖԱ Եվրոպայի Մ19 առաջնություն. 2017

### Անհատական
* Չեմպիոնշիպի տարվա խորհրդանշական հավաքական. 2016–17, 2017–18
* Չեմպիոնշիպի ամսվա լավագույն ֆուտբոլիստ. հունվար 2018
* Չեմպիոնշիպի տարվա լավագույն ֆուտբոլիստ. 2017–18
* Չեմպիոնշիպի տարվա բացահայտում. 2017–18
* ՈՒԵՖԱ Եվրոպայի Մ19 առաջնության խորհրդանշական հավաքական. 2017

## Ծանոթագրություններ

## Արտաքին հղումներ
* Սեսենյոնի պաշտոնական Ֆեյսբուքի էջը
* Սեսենյոնի պաշտոնական Տվիտերի էջը
* Սեսենյոնի պաշտոնական Ինստագրամի էջը
* Սեսենյոնը transfermarkt-ում
* Սեսենյոնը soccerbase.com-ում
* Սեսենյոնը WhoScored.com կայքում
* Սեսենյոնը Տոտենհեմ Հոտսպուրի պաշտոնական կայքում
* Սեսենյոնը Պրեմիեր Լիգայի պաշտոնական կայքում
* Սեսենյոնը ՈՒԵՖԱ-ի պաշտոնական կայքում

Կատեգորիա:Անգլիական ֆուտբոլի լիգայի խաղացողներ
Կատեգորիա:Անգլիացի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Տղամարդկանց ֆուտբոլի պաշտպաններ
Կատեգորիա:Տոտտենհեմ Հոտսպուրի ֆուտբոլիստներ
Կատեգորիա:Ֆուլհեմի ֆուտբոլիստներ
Կատեգորիա:Հոֆենհայմի ֆուտբոլիստներ